
Irodalmi hagyomány, intertextualitás és kulturális utalásháló Taylor Swift amerikai énekesnő dalszövegeiben

Taylor Swift dalszövegírói világa gazdag kulturális utaláshálóval rendelkezik. Dalaiban egyaránt felfedezhetők klasszikus és kortárs irodalmi utalások, illetve a mitológiai, a biblikus és a folklorisztikus hagyománnyal folytatott párbeszéd. Dylan Thomas, Sylvia Plath, Emily Dickinson, Ernest Hemingway, William Wordsworth – csak néhány név azok közül, akiknek műveire Swift reflektál a dalaiban, olykor azért, hogy a párhuzamokkal nyomatékosítsa mondanivalóját, máskor pedig azért, hogy más nézőpontból közelítse meg a sokak által ismert, kanonizált szövegeket. Swift alakját elsődlegesen olyan dalszövegíróként, illetve költőként vizsgálom, aki nyíltan beszél alkotói folyamatairól, az őt ért hatásokról, és aki saját életművét képes tudatosan, zene-és szövegelméleti kérdések mentén is vizsgálni.
Taylor Swift dalszövegei, köztük a 2024-es The Tortured Poets Department album címe és dalainak témája, számos kultúratudományi kérdést vetnek fel. A dalok kapcsán kibontakozó morális, nyelvészeti és irodalomelméleti diskurzus emlékeztet a Bob Dylan Nobel-díja kapcsán lezajlott vitákra. A dolgozat III. fejezetében górcső alá veszem az említett album kapcsán felszínre tört befogadói prekoncepciókat, a megjelenést övező vitákat, és kultúratudományi kontextusba helyezem a „meggyötört költő” fogalmát.
A IV. fejezetben olyan, a szerző által hitelesített és jóváhagyott dalszövegeket vizsgálok, amelyek irodalmi és kulturális utalásrendszerét kategóriákba sorolva elemzem, hogy a szövegközi párbeszédekből kibomló értelemlehetőségeket a dalszövegek interpretációjában kamatoztassam.



